|  |
| --- |
| *Директни плащания* |

1. **Кандидатите за подпомагане по схемата за млади земеделски стопани, при кандидатстване за първи път по схемата през 2019 г. или при промяна в обстоятелствата спрямо предходната кампания, е необходимо да предоставят до 1 декември 2019 г. в областните дирекции на Държавен фонд „Земеделие“- РА документи за придобити професионални умения и познания, като задължително условие по схемата.** Кандидатите за подпомагане могат да оттеглят подаденото заявление или една или повече схеми по него, с изключение на схемата за подпомагане на дребни земеделски стопани, до момента на извършване на плащането по съответната схема, но не по-късно от 1 декември на годината на подаване на заявлението. Оттеглянето се извършва с писмено искане до съответната ОД на ДФЗ от областта, в която е постоянният адрес на кандидата – физическо лице или адресът на управление на кандидата – юридическо лице или едноличен търговец. Кандидат, който е оттеглил заявление за подпомагане или една или повече схеми по него, не може да ползва никакви права, произтичащи от оттегленото заявление или от оттеглена една или повече схеми от него.

|  |  |
| --- | --- |
| *Пазарна подкрепа* |  |

**2. Договорено е търговското споразумение между ЕС и Сингапур.** Министрите на финансите на Европейския съюз одобриха споразумението за търговия между ЕС и Сингапур, което може да влезе в сила на 21.11.2019г. Това ще проправи път за премахване на митата и признаване на 138 висококачествени храни и напитки на сингапурския пазар. Председателят на Комисията Жан-Клод Юнкер отбеляза, че това е първото двустранно търговско споразумение между ЕС и държава в Югоизточна Азия и градивен елемент за по-близки отношения между Европа и един от най-динамичните региони в света. Комисарят по търговията Сесилия Малмстрьом определи споразумението като допълнително доказателство за нашия ангажимент за справедлива и основаваща се на правила търговия. През последните пет години ЕС е сключил 16 споразумения, което води до общо 42 сключени търговки споразумения със 73 партньора. Това представлява една трета от общата търговия в ЕС. С население от близо 6 милиона, страната е най-големият търговски партньор на ЕС в региона на Югоизточна Азия, като общата двустранна търговия със стоки надхвърля 53 милиарда евро и още 51 милиарда евро за търговия с услуги. Съгласно разпоредбите на сключеното споразумение, Сингапур ще премахне всички останали тарифи за продукти от ЕС ( като алкохолни напитки) и същевременно ще признае 138 европейски храни и напитки. От деня на влизане в сила на Споразумението над 80% от целия внос от Сингапур ще влиза без мито на територията на ЕС. В останалата си част тарифите на Съюза ще отпаднат в рамките на три до пет години. Сингапур е петият по големина експортен пазар в Азия за храни и напитки от ЕС, като износът на ЕС за страната възлиза на около 2 млрд. евро. Новите партньори ще бъдат безкомпромисни по отношение на безопасността на храните. Повече информация може да бъде намерена на адрес: <https://ec.europa.eu/commission/presscorner/detail/en/MEMO_18_3327>

|  |  |
| --- | --- |
| *Визия за ОСП след 2020 г.* |  |

**3.** **На заседанието на Работна група „Хоризонтални селскостопански въпроси“ на 13 ноември 2019 г. ЕК направи детайлно представяне на двата проекта на регламенти, които съставляват пакетът от преходни правила**. Разделянето на преходните правила в два регламента се налага от необходимостта от спешното приемане на разпоредби относно прехвърлянето на средства между Първи и Втори стълб за 2020 г. и продължаване на прилагането на финансовата дисциплина, гарантираща наличието на финансови средства за някои пазарни мерки. Третият елемент от т.нар. „регламент относно гъвкавостта“ е предвиждането на възможност за адаптиране на таваните за обвързана подкрепа в случай на използване на гъвкавостта за прехвърляне на средства между стълбовете за 2020 г. Този проект на регламент трябва да бъде приет до края на годината или най-късно в началото на следващата година, което се счита за постижимо поради техническия характер на акта. В края на месец ноември се очаква проектът да бъде предоставен на ЕП, който вече е изразил готовност за приемане на регламента по бърза процедура. Вторият проект на регламент осигурява преходните правила относно директните плащания, РСР и секторните мерки. Действащите към момента регламенти ще продължат да се прилагат и през преходната година, но се налага допълване на някои разпоредби, осигуряващи продължаването на действието им за още една година. Данните относно финансовите тавани са базирани на предложението на ЕК относно МФР и ще бъдат окончателно актуализирани след приемането на новата финансова рамка през следващата година. ЕК отговори на множество технически въпроси, поставени от ДЧ. България още веднъж постави въпроса за запазване на Преходната национална помощ през преходния период, отчитайки нейната важност за секторите, които се подпомагат с този вид подкрепа. Допълнителни бележки и предложения по преходния регламент могат да бъдат изпращани до 22 ноември 2019 г. Преходните правила ще продължат да се обсъждат на СКСС на 2 и 9 декември 2019 г.

**4. На заседанието на Специалния комитет по селско стопанство на 12 ноември** **финландското председателство на Съвета на ЕС представи предложенията си относно някои аспекти на Обща селскостопанска политика (ОСП) след 2020 г., по-специално свързани с околната среда и климата и директни плащания.** Предложенията включват някои разпоредби от Регламента за стратегическите планове по ОСП. Освен това финландското председателство продължава своите усилия за постигане на напредък в преговорите, като се очаква Съветът по земеделие на 18 ноември да обсъди разходите на ОСП по отношение на действията, свързани с климата. Относно зелената архитектура председателството предлага да се премахне целта за разпределяне на 30% от разходите по втория стълб на ОСП (развитие на селските райони) за действия, благоприятни за климата, като вместо това държавите членки да отделят определен процент от общия си пакет от ОСП (по стълбове 1 и 2) за целите, свързани с климата. Този процент може да бъде определен по-късно, след преговорите за Многогодишната финансова рамка на ЕС 2021-2027. Председателството изтъква, че въпросът за задължителния характер на еко-схемите (екологичните програми) остава „отворен“. По отношение на директните плащания финландското председателство посочва, че страните от ЕС са разделени по въпроса за обвързаната подкрепа. Някои ДЧ биха искали да се включат повече сектори, докато така наречените „либерални“ държави искат да запазят статуквото и постепенно да се премахне обвързаната подкрепа. Председателството счита, че настоящият текст представлява балансиран компромис между тези две гледни точки. По отношение на допълнителното преразпределително подпомагане председателството предлага ДЧ да изплащат тази помощ само на стопанства, по-малки от лимит, определен от тях. Този лимит може да се основава или на броя хектари, или на икономическия размер на стопанството.

|  |  |
| --- | --- |
| *Още от ЕС и света* |  |

**5. Членовете на Комисията по земеделие на Европейския парламент изразиха загриженост относно положението на сектора на говеждото месо по време на дебат на 5 ноември.** Представителят на Европейската комисия призна, че има причина за безпокойство по отношение на бъдещето на европейския сектор за говеждо месо, защото цените са ниски и секторът е изправен пред няколко предизвикателства, потреблението спада и промените влияят на търговските потоци, въпреки че има разлики между цените. Спадът на цените (средно -5%) през последните дванадесет месеца засегна животновъдите главно в Полша (-9%), Швеция (-7%) и Германия (-6.6%). От друга страна, Румъния и Франция преживяха (макар и скромно) увеличение на цените. През последните години изменението на климата, променящите се модели на потребление и перспективите за безрезултатен Brexit доведоха до голяма дестабилизация на пазара на говеждо месо в Европа, обясни Комисията. Ан Сандър (ЕНП, Франция) заяви, че реформата на ОСП през 2013 г. предоставя редица инструменти за управление на риска и договаряне. Предложенията за ОСП след 2020 г. включват различни мерки, включително екологични режими. Ярослав Калиновски (ЕНП, Полша) изрази съжаление, че Комисията е предоставила помощ за ирландски производители, но не и за полските фермери. Джеръми Десерле (Обновена Европа, Франция) и други членове на ЕП изразиха опасения относно проекта на търговско споразумение ЕС / Меркосур. Комисията посочи, че бразилските износители на месо (малък брой от тях имат лиценз за износ за ЕС) са насочени главно към китайския пазар, а не към европейския пазар. Комисията добави, че ЕС прилага много строг контрол върху вноса и че в споразумението ЕС / Меркосур съществува защитна клауза, която може да бъде задействана в случай на рязко увеличение на вноса или в случай на сериозни заплахи, които биха дестабилизирали пазара.